Nogometaš reprezentacije Hrvatske i Real Madrida Luka Modrić dobit će od američkog proizvođača sportske opreme Nikea oko 800.000 eura bonusa nakon što je u ponedjeljak osvojio nagradu za najboljeg igrača svijeta, tvrdi španjolski internetski portal El Confidencial.

Nike je godinama sponzor 33-godišnjeg veznog igrača koji nosi kopačke tog proizvođača.

>> Pogledajte video: Modrićeva karijera iz snova

Vaš preglednik ne omogućava pregled ovog sadržaja.

'Modrić će uprihoditi oko 800.000 eura nakon što je dobio nagradu ispred Cristiana Ronalda i Antoinea Griezmanna', piše El Confidencial.

Modrić je u ponedjeljak u Parizu dobio nagradu Zlatna lopta, u organizaciji tjednika France Football, za najboljeg nogometaša svijeta u 2018. godini.

Idući dan je Nike predstavio nove kopačke dizajnirane njemu u čast, Golden Touch Mercurial 360, koje su stavljene na tržište u ograničenom broju.

Iz Nikevog američkog sjedišta u gradu Beavertonu nisu odgovorili na upit, kao niti iz kompanijinog sjedišta u Amsterdamu, a Modrić nije bio dostupan za komentar.